李鵬

李鵬係周恩來養仔，因六四事件發布戒嚴令而舉世聞名。佢曾經喺1987年到1998年年間，做過中華人民共和國嘅第四任國務院總理，權力頂峰時，政治局排第二，緊貼中共中央總書記江澤民之後。1998年兩屆總理任期滿咗，轉做全國人民代表大會常務委員會委員長，主持最高權力機關嘅工作，不過佢做委員長時，經常強調全國人大要服從黨嘅領導，令人啼笑皆非。

評價
德國之聲評價佢係「名望最低嘅中國總理」，睇李鵬喺處理六四事件中嘅態度、推動三峽工程嘅行為同佢家族嘅腐敗傳聞頗具爭議，負面評價較多。

「六四事件」後一段時間，幾個喺美國加州洛杉磯附近嘅中國留學生作《李鵬落台嵌字詩》，表達對佢不滿嘅心情。

前中共中央總書記趙紫陽喺《國家監犯》中評價李鵬係「死硬分子」，喺學潮中為咗自己嘅四二六社論唔被否定而令本來可以和平解決嘅學潮要以暴力收科。 《國家監犯》中記載「喺聽咗李鵬等嘅匯報之後，同意將學潮定性為『反黨反社會主義嘅動亂』，提出『快刀斬亂麻』加以解決。」，趙回憶錄中直言李鵬同佢手下「阻撓、抗拒同破壞趙紫陽化解對峙緊張嘅努力。」

西班牙最高法院於2013年11月19號對李鵬、中共前總書記江澤民、前中共中央政法委員會書記喬石等其他4個前中國領導人發出逮捕令，並指控5人涉嫌喺中國對西藏進行鎮壓罪行。

4